Xi jiem ilu tħabbar illi l-Coca Cola Foundation tat donazzjoni ta' €560,000 biex tgħin il-proġett Eko-Għawdex jieħu inizzjattiva dwar l-ilma. Issa din hi bla dubju inizzjattiva tajba u ta' min ifaħħarha. Imma dan m'huwiex biżżejjed. Tajjeb li niftakru li l-Coca Cola f'Malta qed tagħmel użu mill-ilma tal-pjan għall-attivitajiet kummerċjali tagħha. Qed ittella' l-ilma biex tbiegħu fil-fliexken kif ukoll biex tipproduċi luminati. Jekk il-Coca Cola Foundation verament trid tgħin lil Malta timpenja ruħha iktar favur il-ħarisen tar-riżorsi tal-ilma jkun aħjar li flok id-donazzjoni iddur fuq il-kumpanija li tipproduċi l-Coca f'Malta (General Soft Drinks Co Ltd) u tgħidilha biex illum qabel għada tfittex tieqaf tagħmel użu mill-boreholes li għandha fil-fabbrika l-qadima ta' Ħal-Qormi. Dawn għadhom qed jintużaw anke illum li l-Coca Cola marret f'fabbrika ġdida fil-Marsa. Hemm ukoll konsiderazzjoni oħra. Waqt li l-Gvern qed itella' u jniżżel biex jiddeċiedi jekk, kif u meta ser jagħlaq l-eluf ta' boreholes li qed jixorbu l-ilma tal-pjan jiena naħseb li d-deċiżjoni li l-Gvern jaċċettata d-donazzjoni twassal messaġġ ħażin. Twassal il-messaġġ li l-Coca Cola hi iktar interessat fir-relazzjonijiet pubbliċi u l-ftaħir li qed tagħmel xi ħaġa favur l-ilma, imma meta tiġi għall-ħidma ta' kuljum isserraħ rasha li f'Malta għandha l-boreholes. U l-Gvern kuntent joħroġ idu biex jilqa' d-donazzjoni. Meta l-Gvern jaċċetta dawn it-tip ta' donazzjonijiet jagħti lil wieħed x'jifhem li l-ħbiberiji bejn il-politiċi u d-dinja tal-kummerċ tinfluwenza d-deċiżjonijiet, inkluż li dawn id-deċiżjonijiet ikunu posposti. Jekk u kif dan isir jibqa' mistur fil-kurituri tal-poter fejn il-ħbieb iħokku dahar xulxin. Anke għaqdiet ambjentali bħan-Nature Trust għandhom joqgħodu attenti qabel ma jiċċappsu ma inizzjattivi bħal dawn. Hemm bżonn li jifhmu li hemm min għandu kull interess li jinqeda bihom. Ara stqarrija ta' Alternattiva Demokratika
L-ilma tal-Coca Cola